Vrou sterf in Pta-plaasaanval(Argieffoto: Maroela Media) ’n Egpaar en ’n bejaarde vrou is Sondagaand tydens ’n plaasaanval in die Grootvlei-omgewing noord van Pretoria oorval en erg aangerand. ŉ 44-jarige vrou is in die aanval doodgeskiet en haar man ernstig beseer. Die egpaar is bekendes in die gemeenskap en besit ’n winkel, vulstasie en drankwinkel in die Grootvlei-omgewing tussen Pyramid en Hammanskraal. Marius Müller, nasionale operasionele koördineerder van AfriForum, sê ’n onbekende aantal mans het Sondagaand omstreeks 21:30 die egpaar buite hul plaashuis oorval. “Die man en vrou was besig om na hul huis van hul winkel, wat teenaan hul plaashuis is, te loop. Hulle is toe by die agterdeur van die winkel deur die aanvallers oorval,” sê Müller. Ian Cameron, AfriForum se hoof van gemeenskapsveiligheid, sê die vrou is deur die aanvallers doodgeskiet. Die man is geskop en geslaan en het ernstige kopbeserings opgedoen. Müller sê die aanvallers het met die man se selfoon op die vlug geslaan. Die man is tans in die hospitaal waar hy mediese behandeling ontvang. Müller sê die man is in skok. Die man se bejaarde ma was tydens die aanval in die huis. Cameron en Müller sê sy is glo nie tydens die voorval beseer nie. “Hierdie is die vierde plaasaanval in die afgelope 72 uur,” sê Cameron. ’n Familielid van die egpaar het aan Maroela Media gesê dit is die tweede keer dat ŉ lid van dié familie op hul plaas aangeval is. Cameron en Müller sê hulle het geen verdere inligting oor die voorval nie en die polisie ondersoek nog die saak. Niemand is tot dusver in verband met die voorval in hegtenis geneem nie. Maroela Media het Maandagoggend ’n navraag aan kapt. Kay Makhubele, Gautengse polisiewoordvoerder, gestuur maar het nog geen terugvoer ontvang nie.